กรณีศึกษา ย่านบางนา ทำเลมาแรง ของกรุงเทพฯ
จากย่านที่เคยมีแต่ทุ่งหญ้า ที่มีแต่ “นา” สมชื่อ อะไรคือจุดเปลี่ยนสำคัญ ที่ทำให้ บางนา ถูกมองว่าเป็นอีกหนึ่งพื้นที่เศรษฐกิจที่สำคัญของกรุงเทพฯ ?  ลงทุนแมนจะเล่าให้ฟัง
30 มี.ค. 2566

กรณีศึกษา ย่านบางนา ทำเลมาแรง ของกรุงเทพฯ /โดย ลงทุนแมน
ถ้าพูดถึงย่านธุรกิจในกรุงเทพฯ ที่พวกเราคุ้นเคย เชื่อว่าหลายคนคงนึกถึงย่านสาทร สีลม อโศก ขยายมาถึงพระราม 9
แต่ปัจจุบัน อีกหนึ่งพื้นที่ย่านธุรกิจแห่งใหม่ที่กำลังมาแรงเช่นกัน นั่นคือสุขุมวิทตอนปลาย และขยายมาถึงย่าน “บางนา”
จากย่านที่เคยมีแต่ทุ่งหญ้า ที่มีแต่ “นา” สมชื่อ
อะไรคือจุดเปลี่ยนสำคัญ ที่ทำให้ บางนา ถูกมองว่าเป็นอีกหนึ่งพื้นที่เศรษฐกิจที่สำคัญของกรุงเทพฯ ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปัจจุบันบางนาคือ 1 ใน 50 เขตของกรุงเทพฯ 
แต่ถ้าย้อนกลับไปราวร้อยปีก่อน บางนานั้นมีฐานะเป็นเพียงตำบลหนึ่ง ในอำเภอพระโขนง จังหวัดพระประแดง
ก่อนจะถูกโอนไปอยู่ภายใต้ อำเภอสมุทรปราการ จังหวัดสมุทรปราการ ในปี 2470
และ 2 ปีต่อมา ก็ถูกโอนย้ายอีกครั้ง ให้ไปอยู่ภายใต้ อำเภอพระโขนง จังหวัดพระนคร หรือก็คือ กรุงเทพฯ ในปัจจุบันนั่นเอง
ในอดีตพื้นที่ย่านบางนา มีเพียงแค่ทุ่งหญ้า และเป็นที่ตั้งของชุมชนอุตสาหกรรม โรงงาน และคลังสินค้า เท่านั้น 
ยังไม่มีสิ่งอำนวยความสะดวกต่าง ๆ มากมายเหมือนอย่างทุกวันนี้
จนกระทั่งช่วงปี 2540 ที่เศรษฐกิจของไทยเติบโตอย่างรวดเร็ว ย่านบางนา ก็เริ่มมีการพัฒนามากขึ้น
- ศูนย์การค้าเซ็นทรัล บางนา เปิดให้บริการในปี 2536
- ศูนย์นิทรรศการและการประชุมไบเทค เปิดให้บริการในปี 2540
แม้จะเริ่มมีการลงทุนเข้ามา แต่ก็ยังเป็นการพัฒนาแบบค่อยเป็นค่อยไป
แล้วอะไรที่ทำให้วันนี้ บางนาดูน่าสนใจขึ้นกว่าเดิมมาก ?
โครงสร้างพื้นฐาน และสถานที่สำคัญ ที่เข้ามาเปลี่ยนโฉมพื้นที่แห่งนี้ คือ
- สนามบินสุวรรณภูมิ เปิดให้บริการในปี 2549
- BTS ส่วนต่อขยาย อ่อนนุช-แบริ่ง เปิดให้บริการในปี 2554
- ห้างค้าปลีกเฟอร์นิเจอร์ IKEA เปิดให้บริการในปี 2554
- ห้างเมกาบางนา เปิดให้บริการในปี 2555
ตามมาด้วยโครงการต่าง ๆ อีกมากมาย เช่น แหล่งช็อปปิง, อาคารสำนักงาน, โรงเรียนนานาชาติ และโรงพยาบาล
ทำให้ความแออัดหนาแน่น ที่เคยอยู่ในกรุงเทพฯ ชั้นใน เริ่มขยายออกมาทางโซนบางนา ซึ่งมีราคาที่ดินต่ำกว่า
โครงการที่อยู่อาศัย ทั้งคอนโดมิเนียม และหมู่บ้านจัดสรร ก็เติบโตขึ้นอย่างรวดเร็วตามไปด้วย
เมื่อรวมกับถนนหนทางที่มีอยู่แล้ว เช่น
- ทางพิเศษเฉลิมมหานคร สำหรับเดินทางเข้าเมือง
- ถนนบางนา-ตราด, ทางด่วนบูรพาวิถี และถนนกรุงเทพฯ-ชลบุรี สายใหม่ หรือมอเตอร์เวย์ สำหรับเดินทางออกสู่ภาคตะวันออก แหล่งอุตสาหกรรมที่มีความสำคัญอย่างมากทางเศรษฐกิจของประเทศไทย
- ถนนกาญจนาภิเษก ที่เป็นลักษณะวงแหวน สำหรับเดินทางออกสู่จังหวัดใกล้เคียงรอบกรุงเทพฯ
ทั้งการคมนาคมที่สะดวกขึ้นกว่าเดิมหลายเท่าตัว และสิ่งอำนวยความสะดวกที่ไม่ได้ด้อยไปกว่าในเมือง
จึงไม่น่าแปลกใจ ที่บางนาจะขยับมาเป็นพื้นที่ธุรกิจแห่งใหม่ของกรุงเทพฯ
ราคาที่ดินก็ปรับสูงขึ้นเรื่อย ๆ จากที่เคยมีราคาประเมินเฉลี่ย 130,000 บาทต่อตารางวา ในปี 2552 ขึ้นมาเป็น 200,000 บาทต่อตารางวา ในปี 2566
นอกจากโครงการที่เราเห็นอยู่ในปัจจุบัน ก็ยังมีโครงการที่เตรียมพัฒนาขึ้นในอนาคตอีกมากมาย
- โครงการ Mega City Bangna ที่ต้องการเปลี่ยน เมกาบางนา ให้เป็นมากกว่าแค่การเป็นศูนย์การค้า
โดยมีการรวมเอาโซนที่พักอาศัย, อาคารสำนักงาน, โรงเรียน และโรงแรม เข้ามาอยู่ด้วยกัน
ซึ่งมีมูลค่าการลงทุนสูงถึง 67,000 ล้านบาท
- Bangkok Mall โครงการ Mixed-use ขนาดใหญ่ในเครือเดอะมอลล์ กรุ๊ป ที่มีทั้งสวนสนุก, สวนน้ำ, อาคารสำนักงาน, โรงแรม และอาคารที่พักอาศัย
โดยมีมูลค่าการลงทุนสูงถึง 50,000 ล้านบาท
- โครงการส่วนต่อขยายท่าอากาศยานสุวรรณภูมิ เฟส 2 เพื่อให้สามารถรองรับผู้โดยสารที่เดินทางมาใช้บริการที่สนามบินสุวรรณภูมิได้มากขึ้น
โดยมีมูลค่าการลงทุนสูงถึง 42,000 ล้านบาท
- โครงการรถไฟฟ้ารางคู่ขนาดเบา สายบางนา-ท่าอากาศยานสุวรรณภูมิ เพื่อให้สามารถรองรับผู้โดยสารที่เดินทางด้วยรถไฟฟ้ามาใช้บริการที่สนามบินสุวรรณภูมิ
โดยมีมูลค่าการลงทุนสูงถึง 27,000 ล้านบาท
- โครงการ WHA Bangna Business Complex ซึ่งมีลักษณะเป็นโครงการสำนักงานให้เช่า
โดยมีมูลค่าการลงทุนสูงถึง 2,000 ล้านบาท
- THE FORESTIAS โครงการอสังหาริมทรัพย์ที่ใหญ่สุดในประเทศไทย ที่มีมูลค่า 125,000 ล้านบาท บนที่ดิน 398 ไร่ ในทำเลถนนบางนา-ตราด กิโลเมตร 7
เรียกได้ว่า จากอดีตที่เป็นพื้นที่ที่แทบไม่ค่อยมีใครสนใจ มาวันนี้ ย่านบางนา มีความเปลี่ยนแปลงแทบจะเรียกว่า จากหน้ามือเป็นหลังมือ
และคงไม่น่าแปลกใจ ถ้าบางนาในอนาคต จะกลายเป็นอีกหนึ่งพื้นที่เศรษฐกิจสำคัญของกรุงเทพฯ ที่ไม่แพ้ย่านอื่น ๆ ในใจกลางเมือง
ปิดท้ายด้วยข้อมูลที่น่าสนใจ
รู้หรือไม่ว่า เมื่อก่อนถนนสีลม ก็เป็นทุ่งนาโล่งมาก่อนเช่นเดียวกัน โดยคำว่าสีลม มาจากการที่ชาวต่างประเทศ ได้นำเครื่อง “สีลม” ที่ใช้สำหรับการวิดน้ำมาติดตั้ง ซึ่งเครื่องนี้ก็เป็นจุดเด่น และเป็นชื่อเรียกของถนนมาจนถึงทุกวันนี้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud -